CE ženklas
**CE ženklinimas**, anksčiau **EC ženklinimas** – privalomas atitikties ženklinimas tam tikriems gaminiams, kuriais prekiaujama Europos ekonominėje erdvėje (EEE) nuo 1985 m. CE ženklas taip pat dedamas ant gaminių, kuriais prekiaujama už EEE ribų, nors jie buvo pagaminti EEE teritorijoje ir pirmiausiai buvo skirti prekybai EEE viduje. Tai daro CE ženklą atpažįstamu visame pasaulyje, net žmonėms, kurie nėra susipažinę su Europos ekonomine erdve.

Ženklą sudaro CE logotipas ir, jei taikoma, notifikuotosios įstaigos, dalyvavusios atitikties įvertinimo procedūroje, keturių skaitmenų identifikacinis numeris. CE ženklinimas yra gamintojo pareiškimas, kad produktas atitinka taikomus Europos Komisijos direktyvų reikalavimus. Raidės „CE" yra prancūzų kalbos frazės *Conformité Européene* (liet. *Europos patvirtinimas*) santrumpa. Dabar sąvoka CE ženklinimas naudojama visuose oficialiuose Europos Sąjungos dokumentuose. CE ženklas yra laisvos prekybos Europos ekonominėje erdvėje (vidaus rinka) simbolis.

Paskirtis
---------

Gaminio paženklinimas CE ženklu turi keletą prasmių ir žymi tai, jog:

* gamintojas deklaruoja, jog jo pagamintas gaminys atitinka esminius Europos normų reikalavimus dėl sveikatos, naudojimo saugos ir aplinkos apsaugos, kurie yra vadinami bendru „gaminių direktyvų" pavadinimu,
* gaminio ženklinimas CE ženklu valstybinėms rinkos priežiūros institucijoms rodo, jog gaminys tos šalies rinkai yra teikiamas legaliai,
* gaminio ženklinimas CE ženklu užtikrina laisvą tokio gaminio judėjimą Europos Laisvos Prekybos Asociacijos bei Europos Sąjungos vieningoje rinkoje (iš viso 28 ES ir 3 ELPA valstybėse),
* gaminių ženklinimas CE ženklu suteikia galimybę muitinėms bei nacionalinėms rinkos priežiūros institucijoms pašalinti neturinčius atitikties patvirtinimo gaminius iš rinkos.

CE ženklu pažymėti gaminiai be kliūčių vežami į visas Europos ekonominės erdvės šalis. Tad tokiu būdu sumažėja administracinė našta ir sąnaudos, tačiau užtikrinama, kad būtų laikomasi saugumo reikalavimų. Ne visiems produktams Europos Sąjungoje privalomas CE ženklinimas. Tokį reikalavimą numato ES direktyvos, nustatančios specialius reikalavimus konkrečioms gaminių grupėms. Kai kuriais produktais, jei jie nepažymėti šiuo logotipu, Europos Sąjungoje prekiauti neleidžiama. Tai butų kompiuteriai, žaislai, buitiniai ir kiti elektros prietaisai, medicinos įranga ir kt. CE ženklas yra privalomas ir turi būti pažymėtas ant bet kurio gaminio, prieš jį pateikiant į rinką ar panaudojant, išskyrus atvejus, kai tam tikrose direktyvose nurodyta kitaip. Gaminys negali būti paženklintas CE ženklu, jei direktyvoje nerašoma apie jo žymėjimą. CE ženklu turi būti ženklinami: visi nauji gaminiai, neatsi­žvelgiant, ar jie pagaminti valstybėse narėse, ar trečiosiose šalyse; iš trečiųjų šalių importuoti naudoti ar nenauji gaminiai; iš esmės modifikuoti gaminiai, kuriems direktyvos taikomos kaip naujiems gaminiams.

Gaminių grupės
--------------

CE ženklinimas reikalingas, jei eksportuojami gaminiai, priklausantys šioms 22 grupėms:

|  |  |
| --- | --- |
| * Prietaisai, deginantys dujinį kurą (AppliGas)
* Lynais judantys įrenginiai, pervežantys žmones
* Žemos įtampos elektros įrenginiai
* Statybiniai produktai
* Įrenginiai ir apsaugos siste­mos, naudojamos potencialiai sprogioje aplinkoje
* Sprogmenys civiliniam naudo­jimui
* Karšto vandens boileriai
* Buitiniai šaldikliai ir šaldytuvai
* Liftai
* Mašinos
* Jūriniai įrenginiai
 | * Medicininiai prietaisai
* Aktyvūs implantuojamieji medicininiai prietaisai
* Laboratoriniai diagnostiniai medicininiai prietaisai
* Neautomatiniai svėrimo prie­taisai
* Radijo įrenginiai ir telekomu­nikacijų terminalo įrenginiai (R&TTE)
* Asmeniniai apsaugos įrenginiai (PPE)
* Paprasti slėginiai indai
* Slėginiai įrenginiai
* Pramoginiai laivai
* Žaislai
* Tarp-Europinė paprastoji bėgių sistema
 |

Proksimalinė tikrojo CE ženklo vieta ir užrašas „Made in China" – dažniausiai taikomas klaidingas ženklinimas.
Skirtumas tarp CE logotipo ir tariamojo „China Export" ženklo.

Netinkamas panaudojimas
-----------------------

Europos Komisijai žinoma, kad CE ženklas, kaip ir bet kuris kitas ženklas yra naudojamas neteisingai. CE ženklu kartais pažymimi produktai, kurie neatitinka reikalavimų ir sąlygų dėl ženklinimo šiuo ženklu, arba produktai, kurių ženklinti šiuo ženklu nėra reikalaujama.

### China Export

Labai panašus CE ženklinimas naudojamas gaminiams, eksportuojamiems iš Kinijos, mat kai kurie Kinijos gamintojai juo ženklina savo produktus. Tačiau Europos Komisija teigia, jog tai yra klaidinga. Šis klausimas buvo iškeltas Europos Parlamente 2008 m. Komisija atsakė, jog nežinojo, apie bet kokį China Export ('Kinijos eskportas') ženklinimo egzistavimą ir tai, kad jų nuomone, neteisingai taikomas CE ženklinimas produktams buvo nesusijęs su neteisingu simbolio vaizdavimu, nors buvo taikomi abu metodai. EK inicijavo procedūrą, kuria siekta užregistruoti CE ženklinimą kaip Bendrijos kolektyvinį prekinį ženklą, taip pat tartasi su Kinijos valdžios institucijomis, siekiant užtikrinti, kad Kinijos eksporto gaminiai atitiktų Europos teisės aktus.

Išnašos
-------

1. ↑  Direktyva 93/68/EEC (anglų k.)
2. ↑  Ką nurodo CE ženklas ant gaminio? Archyvuota kopija 2015-01-20 iš Wayback Machine projekto.. Europos Sąjunga.
3. ↑  *CE China Export (mark)*. Nuoroda tikrinta 11 balandžio 2012  Archyvuota kopija 2010-10-16 iš Wayback Machine projekto.;
*CE Marking*. Nuoroda tikrinta 11 balandžio 2012  Archyvuota kopija 2012-08-16 iš Wayback Machine projekto.
4. ↑  Question to EU parliament about China Export
5. ↑  „Answer to a written question – China Export (CE) mark feeding off the reputation of the European Conformité européenne (CE) mark – P-5938/2007". www.europarl.europa.eu. Nuoroda tikrinta 2011-03-09.

Nuorodos
--------

|  |  |
| --- | --- |
|  | **Vikiteka: CE ženklinimas** – vaizdinė ir garsinė medžiaga  |

* Ką nurodo CE ženklas ant gaminio? Archyvuota kopija 2015-01-20 iš Wayback Machine projekto. Europa.eu